Paljud soomlased ootasid täna hommikul palgaraha saabumist, kuid see ei jõudnud kõigi pankade kontodele. Samuti ei töötanud hommikul üle riigi maksekaardid. Olukorra põhjuseks on tehniline häire OP panga SEPA maksetes ehk pankadevahelistes maksetes.
OP panga makseteenuste direktor Antti Karhu ütles MTV uudistele, et tehniline häire on kõrvaldatud.
„Süsteemi viga on nüüdseks parandatud, kuid ma ei saa kinnitada, et raha oleks veel täna kontodel. Homme on raha kontodel,” ütles karhu.
Tegemist ei olnud küberrünnakuga ning praegu on taastamisel OP-st teistesse pankadesse tehtud maksetehinguid, kinnitas Karhu.
Tehniline rike juhtus halvimal võimalikul ajal: üldisel palgapäeval. OP pank vabandab tehnilisest probleemist tingitud ebamugavuste pärast.
Nordea teatas täna hommikul MTV uudistele, et pank ei ole OP-lt ühtegi makseülekannet saanud. Ka sotsiaalkindlustusamet Kela on sotsiaalmeedias väitnud, et klientide kontodele kantud makseid pole laekunud.
Hommikul ei osatud OP panga infost kommenteerida häire ulatust ega kestust. Pank kinnitas, et SEPA maksete hulgas on ka palgad.
Ka kaardimaksetega oli Soomes hommikuti kohati probleeme. MTV uudiste andmeil ei läinud kaardimaksed Kesko kauplustest paari tunni jooksul läbi.
„Probleem puudutas maksekaartide kontrollimise funktsioone ja probleem oli kaardimaksete eest vastutava ettevõttega Nets Finland,” ütles Kesko arendusdirektor Juha Andelin.
Üleriigiline kaardimaksete häire oli kõrvaldatud veidi pärast kella 10 hommikul, edastas Kesko.
Probleeme on olnud ka internetipanga kaudu autentimisega. Digi- ja rahvastikuinfo agentuuri IT-juht Eero Konttaniemi kinnitas MTV uudistele, et identifitseerimishäire saadi parandatud veidi pärast kella 10 hommikul.
„Probleem puudutas nelja panka: Handelsbanken, POP pank, Säästöpankki ja Oma Säästöpankki. Suomi.fi teenusega probleeme ei olnud,” ütles Konttaniemi.